‘ซังโกะ’ลุยขายหุ้นไตรมาส2
ซังโกะ ไดคาซติ้ง เกาะตลาดรถยนต์ขาขึ้น ลุยขายหุ้นไตรมาส 2 นี้ ระดมทุนขยายโรงงาน เพิ่มกำลังผลิต
7 มี.ค. 2556

ซังโกะ ไดคาซติ้ง เกาะตลาดรถยนต์ขาขึ้น ลุยขายหุ้นไตรมาส 2 นี้ ระดมทุนขยายโรงงาน เพิ่มกำลังผลิต 
นายรัฐวัฒน์ ศุขสายชล รองประธานเจ้าหน้าที่บริหาร บริษัท ซังโกะ ไดคาซติ้ง (ประเทศไทย) เปิดเผยว่า บริษัทได้ยื่นข้อมูล (ไฟลิง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยตั้งบริษัทหลักทรัพย์ (บล.) พัฒนสิน เป็นที่ปรึกษาการเงิน เพื่อระดมทุนในตลาดหลักทรัพย์ mai ภายในไตรมาส 2 เตรียมเสนอขายหุ้น 44 ล้านหุ้น มูลค่าที่ตราไว้หุ้นละ 0.50 บาท 
สำหรับซังโกะเป็นผู้ผลิตชิ้นส่วนอะลูมิเนียมและสังกะสีฉีดขึ้นรูปด้วยแม่พิมพ์ฉีดหล่อความดันสูง มีลูกค้าหลัก 4 ประเภท คือ อุตสาหกรรมรถยนต์ รถจักรยานยนต์ เครื่องใช้ไฟฟ้า และเครื่องจักรการเกษตร โดยยอดขายในอุตสาหกรรมรถยนต์สูงสุด 60% จักรยานยนต์ 20% เครื่องใช้ไฟฟ้า 10% และเครื่องจักรการเกษตร 10% 
จุดเด่นของบริษัท คือ เทคโนโลยีการออกแบบแม่พิมพ์ การหล่อ การฉีดที่มีคุณภาพ ราคาไม่สูง และเวลาส่งงานที่แน่นอน นอกจากนี้กลุ่มลูกค้าหลักมีคำสั่งผลิตสินค้าค่อนข้างแน่นอน เนื่องจากการสั่งซื้อชิ้นส่วนรถยนต์รุ่นหนึ่ง (Model) เป็นการสั่งซื้อจนกว่ารถยนต์รุ่นนั้นจะเลิกการผลิต ส่วนใหญ่ใช้เวลาประมาณ 3 ปีขึ้นไป 
ผลประกอบการ 3 ปีที่ผ่านมา เติบโตทั้งยอดขายและกำไร ซึ่งยอดขายเติบโตปีละ 30% จาก 291 ล้านบาท ในปี 2553 เป็น 474 ล้านบาท ในปี 2555 ส่วนกำไรเติบโตจากปี 2552 ซึ่งมีกำไร 8.74 ล้านบาท เพิ่ม 19.28 ล้านบาท ในปีที่ผ่านมา ขณะที่กำไรจากการรับงานเฉลี่ย 45% 
นายนิมิต วงศ์จริยกุล กรรมการบริหาร บล.พัฒนสิน กล่าวว่า ปีที่ผ่านมาซังโกะมีคำสั่งผลิตมากจากมาตรการรถยนต์คันแรก ซึ่งปีนี้ตลาดรถยนต์ยังเติบโตต่อเนื่อง ซังโกะจำเป็นต้องระดมทุนเพื่อเพิ่มกำลังการผลิต ขยายโรงงาน และเป็นเงินทุนหมุนเวียน 
สำหรับจำนวนเงินระดมทุนเบื้องต้นไม่ได้กำหนด ขึ้นอยู่กับราคาหุ้นที่เสนอขาย ซึ่งระหว่างวันที่ 1315 มี.ค. จะนำเสนอข้อมูล (โรดโชว์) ให้นักลงทุนในประเทศที่ จ.เชียงใหม่ ขอนแก่น หาดใหญ่ และกรุงเทพฯ